open-index/open-wikipedia-markdown huggingface dataset:
Miklós Ungvári

**Miklós Ungvári** (s. 15. lokakuuta 1980 Cegléd, Pest) on unkarilainen judon olympia- ja MM-mitalisti sekä Euroopan-mestari.

Ungvári saavutti Lontoon olympialaisissa 2012 hopeaa 66&nbsp;kg:n sarjassa hävittyään loppuottelussa georgialaiselle Laša Šavdatuašvilille. Rio de Janeiron olympialaisissa 2016 hän oli 73-kiloisissa viides. MM-kilpailuissa hän on saanut 66&nbsp;kg:n painoluokassa pronssia Kairossa 2005, Rio de Janeirossa 2007 ja Rotterdamissa 2009 sekä ollut seitsemäs Tokiossa 2010. 73-kiloisissa hän oli seitsemäs Astanassa 2015 ja Budapestissa 2021.

Ungvári on voittanut sarjassa 66&nbsp;kg Euroopan-mestaruuden Mariborissa 2002, Tbilisissä 2009 ja Istanbulissa 2011, saanut EM-hopeaa Rotterdamissa 2005, Lissabonissa 2008 ja Wienissä 2010, sijoittunut viidenneksi Belgradissa 2007 ja Tšeljabinskissa 2012 sekä seitsemänneksi Düsseldorfissa 2003. Hän sai 73&nbsp;kg:n sarjassa pronssia Montpellier’ssa 2014, sijoittui viidenneksi Varsovassa 2017 sekä seitsemänneksi Bakun Euroopan kisoissa 2015. EM-joukkuekilpailussa hän on saanut kultaa Miskolcissa 2009 ja hopeaa Debrecenissä 2005.

Ungvári on saanut ylioppilaiden MM-kilpailuissa 66-kiloisissa kultaa 2004 ja hopeaa 2006 sekä joukkuekilpailussa hopeaa 2004. Hän on saavuttanut Masters-, Grand Slam- ja Grand Prix -kilpailuissa kaksi turnausvoittoa, kolme kakkossijaa ja yksitoista kolmossijaa sekä maailmancupeissa ja Continental Open -kilpailuissa kahdeksan voittoa, viisi kakkossijaa ja kahdeksan kolmossijaa. Hän on voittanut aikuisten sarjassa seitsemän Unkarin-mestaruutta.  

## Lähteet
Frank Lubin

**Frank Lubin** (, 7. tammikuuta 1910 Los Angeles, Kalifornia – 8. heinäkuuta 1999 Glendale, Kalifornia) oli yhdysvaltalais-liettualainen koripalloilija ja koripallovalmentaja, olympiavoittaja sekä Euroopan mestari.

Kaliforniassa elokuva- ja televisioalalla työskennellyt Lubin kuului Yhdysvaltain olympiakultaa Berliinissä 1936 voittaneeseen joukkueeseen. Hän toimi seuraavat vuodet Liettuan maajoukkueen pelaaja–valmentajana johdattaen maan Euroopan mestaruuteen vuoden 1939 kotikisoissa, joissa oli turnauksen de facto arvokkain pelaaja. Hän joutui palaamaan Yhdysvaltoihin maailmansodan sytyttyä.

## Lähteet
Ülle Rajasalu

**Ülle Rajasalu** (s. 6. toukokuuta 1953) on virolainen poliitikko. Hänestä tuli Harjumaan maaherra vuonna 2009. Vuonna 2014 hän aloitti toisen viisivuotiskautensa tässä virasa. Hän on valmistunut Tarton yliopistossa pääaineenaan kauppatiteteet, ja toiminut myös Tallinnan varapormestarina ja kansanedustajana.

## Lähteet
Paweł Adamowicz

**Paweł Bogdan Adamowicz** (2. marraskuuta 1965 Gdańsk, Puolan kansantasavalta – 14. tammikuuta 2019 Gdańsk, Puola) oli puolalainen poliitikko, joka kuului Kansalaisfoorumiin. Adamowicz opiskeli lakia Gdańskin yliopistossa, missä hänestä tuli merkittävän opiskelijaliikkeen jäsen. Hän oli yksi vuoden 1988 lakon organisoijista, ja hänestä tuli lakkokomitean jäsen. Vuosina 1990–1993 hän työskenteli Gdańskin yliopiston vararehtorina. Vuodesta 1998 Adamowicz toimi Gdańskin pormestarina.

Adamowiczia puukotettiin 13. tammikuuta 2019 Gdańskissa hyväntekeväisyystapahtumassa. Tekijä oli vankilasta vastikään päässyt mies, joka syytti vangitsemisestaan Kansalaisfoorumia. Adamowicz kuoli sairaalassa seuraavana päivänä.

## Lähteet

## Aiheesta muualla
Löylyjoki

**Löylyjoki** on Keski-Suomessa Jyväskylän Taulumäessä sijaitseva lyhyt joki, joka virtaa Tuomiojärvestä Palokkajärveen. Se kulkee Nelostien ja Saarijärventien ali (yhdystie&nbsp;16689). Sitä pitkin voi kulkea soutuveneellä tai kanootilla.

Säännöstely vaikuttaa sekä Palokka- ja Tuomiojärven korkeuteen että Löylyjoen virtaamaan; joen on havaittu virtaavan käänteiseen suuntaan. Löylyjoen ylittävän sillan alla on pato, jolla voidaan säädellä Tuomiojärven korkeutta vaikuttamatta Palokkajärveen. Patoa käytetään kuitenkin vain harvoin, sillä järvien korkeutta säädellään yleensä Tourujoen niskalla eli Palokkajärven luusuassa olevalla padolla. Järvien vedenpinta pyritään säilyttämään 93,74–94,64&nbsp;metriä mpy.

## Vesistösuhteita
Löylyjoki sijaitsee Kymijoen vesistöalueen&nbsp;(14) Suur-Päijänteen alueessa&nbsp;(14.2) Tuomiojärven–Palokkajärven valuma-alueella&nbsp;(14.29), jonka Tuomiojärven-Palokkajärven alueeseen&nbsp;(14.291) joki kuuluu. (14.293). Sekä joen yläpuolinen Tuomiojärvi että alapuolinen Palokkajärvi kuuluvat samaan Tuomiojärven-Palokkajärven alueeseen. Veden virtaus on kuitenkin yleensä Tuomiojärvestä, johon laskee lännestä tulevan Syväoja. Se kuuluu Syväojan valuma-alueeseen&nbsp;(14.293), jonka pinta-ala on 37&nbsp;neliökilometriä . Löylyjoen valuma-alue sisältää sekä Tuomiojärven että Syväojan valuma-alueet ja sen pinta-ala on noin 55&nbsp;neliökilometriä . Jos ajatellaan Palokkajärven kuuluvan Tuomiojärven-Palokkajärven valuma-alueen pääuomaa, niin Löylyjoki on siihen laskeva sivujoki. Sivujoen pääuoma muodostuisi silloin Löylyjoesta, Tuomiojärvestä, Syväojasta ja Syväojan valuma-alueen muista pääuoman osuuksista.

## Huomioita

## Lähteet
Leto (täsmennyssivu)

**Leto** voi tarkoittaa ainakin seuraavia:

* Leto, yksi kreikkalaisen mytologian jumalattarista
* 68 Leto, suuri päävyöhykkeen asteroidi
* Lempäälän Toivot (LeTo), Lempäälässä toimiva urheiluseura
* sukunimenä:
** Jared Leto, yhdysvaltalainen näyttelijä ja muusikko
** Shannon Leto, yhdysvaltalaisen 30 Seconds to Mars -rockyhtyeen rumpali.
Hand in My Pocket

**Hand in My Pocket** on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan *[[Jagged Little Pill]]* ja on yksi hänen tunnetuimpia kappaleitaan. Kappaleen on tehnyt Alanis Morissette yhdessä Glen Ballardin kanssa, joka myös tuotti kappaleen. Se oli Maverick Recordsin julkaiseman *Jagged Little Pill* -albumin toinen single. Kappale julkaistiin singlenä 31. lokakuuta 1995, lähes viisi kuukautta albumijulkaisun jälkeen. Kappale sai yleisesti myönteisiä arvioita musiikkikriitikoilta, jotka myös kehuivat Morissetten sanoitustaitoja. Kappaleesta tuli Morissetten toinen ykköshitti Billboard U.S. Modern Rock Tracks -listalla. Kappale pääsi myös top 10:een Uuden-Seelannin ja Kanadan listoilla. Singlelle julkaistiin myös musiikkivideo, joka sai myös positiiviset arvostelut.

## Uudelleenjulkaisu

Morissette julkaisi vuonna 2005 albumin *[[Jagged Little Pill Acoustic]]*, joka on akustinen versio Morissetten albumista *[[Jagged Little Pill]]*. Akustinen versio kappaleesta "Hand in My Pocket" oli *Jagged Little Pill Acoustic* -albumin ainoa single. Toisin kuin alkuperäinen, akustinen versio ei onnistunut pääsemään listoille maailmanlaajuisesti.

## Musiikkivideo

Musiikkivideossa Morissette ajaa autoa keskellä paraatia New Yorkin Brooklynissa. Videon on ohjannut Mark Kohr, ja se kuvattiin mustavalkoisena.

## Listasijoitukset

## Lähteet
### Viitteet
Fridolf Jansson

**Fridolf Jansson** (25. maaliskuuta 1904 – 7. kesäkuuta 1991 Alvesta) oli ruotsalainen poliitikko. Hän kuului Ruotsin keskustapuolueeseen. Hän oli puolueen nuorisojärjestön puheenjohtaja vuosina 1946&ndash;1950. Hän oli valtiopäivien ensimmäisen kamarin jäsen vuosina 1951–1952 ja vuodesta 1953 kuului toiseen kamariin Kronobergin läänin vaalipiiristä. Hän oli myös maakäräjäkunnan jäsen vuosina 1941–1948.
Emelie Irewald

**Emelie Irewald** (s. 15. kesäkuuta 1984  Tukholma) on ruotsalainen laulaja. Vuonna 2011 hän osallistui ''True Talent'' -laulukilpailuun, joka esitettiin TV3-kanavalla. Irewald sijoittui neljänneksi kilpailussa. Vuonna 2015 hän osallistui ''Melodifestivalen''-laulukilpailuun itse tekemällään kappaleella "Där och då med dig".
Impetuoso (D558)

**Impetuoso** (runkonumero D558) oli Italian laivaston Impetuoso-luokan hävittäjä.

## Valmistus

Alus tilattiin 1950 Cantiere navale di Riva Trigosolta, missä köli laskettiin 7. toukokuuta 1952. Se laskettiin vesille 16. syyskuuta 1956 ja liitettiin laivastoon 25. tammikuuta 1958.

## Palvelus
Alus poistettiin alusluettelosta 1983.

## Lähteet
*

### Viitteet
Indomito (D559)

**Indomito** (runkonumero D559) oli Italian laivaston Impetuoso-luokan hävittäjä.

## Valmistus

Alus tilattiin 1950 Ansaldolta, missä köli laskettiin 24. huhtikuuta 1952. Se laskettiin vesille 9. elokuuta 1955 ja liitettiin laivastoon 23. helmikuuta 1958.

## Palvelus
Alus poistettiin alusluettelosta 3. marraskuuta 1980.

## Lähteet
*

### Viitteet
Kapseli (albumi)

__NOTOC__
**Kapseli** on Sydän, sydän -yhtyeen kuudes studioalbumi, joka julkaistiin 11. tammikuuta 2012.

Albumi debytoi Suomen virallisen listan sijalla 10.

## Kappaleet
Kaikki kappaleet kirjoittanut Sydän, sydän.

#
#
#
#
#
#
#
#
#
#

## Kokoonpano

### Yhtye
* Tuomas Skopa – laulu, kitara
* Juho Minerva – kitara
* Tomi Mikael Flyckt – bassokitara
* Mikko Rekonen – rummut

### Tuotanto
* Aake Otsala – tuottaja, äänittäjä, miksaaja
* Jaakko Viitalähde – masteroija
* Jari Veikko Minerva – kansikuva
* Miikka Pirinen – valokuvat

## Arvostelut
* Desibeli.net: 
* Keskisuomalainen: *positiivinen*
* Rumba: 
* Soundi: 
* V2.fi: 

## Lähteet

## Aiheesta muualla
* Kapseli discogs.com -sivustolla
* Levykauppax.fi
Inger Gammelgaard Madsen

**Inger Gammelgaard Madsen**  (s. 3. tammikuuta 1960) on tanskalainen kirjailija ja graafinen suunnittelija. Hän on kirjoittanut useita rikosromaaneja, joissa etsivä Roland Benito ja toimittaja Anne Larsen ratkovat rikoksia. Esimerkkejä julkaistuista: 
* Dukkebarnet 2008 
* DRAB efter begaering 2009 
* Fremmed indtraengen 2010
* Under skritesegl 2011 
* Stjålet identitet 2012 
* Lig blöder ikke 2013 
* Slangernes gift 2014 

## Lähteet
Luigi Durand de la Penne (D560)

**Luigi Durand de la Penne** (runkonumero D560) on Italian laivaston Durand de la Penne -luokan hävittäjä.

## Valmistus

Alus tilattiin nimellä *Animoso* Riva Trigososta Fincantierilta, missä köli laskettiin 1988. Se laskettiin vesille 20. lokakuuta 1989. Alus nimettiin 1992 uudelleen toisen maailmansodan sankarin mukaan *Luigi Durand de la Penneksi* ja liitettiin laivastoon 18. maaliskuuta 1993.

## Palvelus
Alus osallistui Adrianmerellä Naton johtamiin operaatioihin Bosniassa ja oli palveluksessa 2015.

## Lähteet

*

### Viitteet
Dinatriumpyrofosfaatti

**Dinatriumpyrofosfaatti** eli **dinatriumdifosfaatti** tai **hapan natriumpyrofosfaatti** (Na2H2P2O7) on natrium- ja divetypyrofosfaatti-ionien muodostama epäorgaaninen ioniyhdiste. Yhdistettä käytetään muun muassa elintarviketeollisuudessa kohotusaineena.

## Ominaisuudet
Huoneenlämpötilassa dinatriumpyrofosfaatti on valkoista kiteistä ainetta, joka liukenee hyvin veteen. Sen vesiliuokset ovat happamia ja liuoksen, jossa yhdistettä on 1 massaprosentti pH on 4,2&ndash;4,6. Kidevedettömän dinatriumpyrofosfaatin lisäksi tunnetaan myös kidevedellinen heksahydraatti (Na2H2P2O7·6H2O), jota muodostuu kiteytettäessä yhdisteen vesiliuosta alle 27 °C:n lämpötilassa. Suoritettaessa kiteytys korkeammassa lämpötilassa muodostuu kidevedetöntä yhdistettä..

## Valmistus ja käyttö
Dinatriumpyrofosfaatti valmistetaan kuumentamalla natriumdivetyfosfaattia 200&ndash;250 °C:n lämpötilaan tyypillisesti 1&ndash;6 tunnin ajan, jotta konversio olisi mahdollisimman hyvä. Liian korkea kuumennuslämpötila tai -aika johtavat metafosfaattien ja muiden kondensoituneiden polyfosfaattien muodostumiseen ja vastaavasti liian matala lämpötila jättää osan natriumdivetyfosfaatista reagoimatta. Eri fosfaattien muodostumiseen voidaan vaikuttaa myös säätelemällä veden osapainetta reaktorissa.
:2 NaH2PO4  →  Na2H2P2O7 + H2O

Tärkein dinatriumpyrofosfaatin käyttökohde on leivinjauheiden valmistus. Kuumennettaessa yhdiste reagoi natriumvetykarbonaatin kanssa vapauttaen hiilidioksidia, joka kohottaa leipomuksen. Reaktion nopeuttamiseksi dinatriumpyrofosfaatin joukkoon voidaan lisätä pieniä määriä kalium-, kalsium- tai alumiinisuoloja. Muita yhdisteen käyttökohteita ovat käyttö elintarvikkeissa sulatesuolana ja emulgointiaineena, kaseiinin saostamiseen maidosta, metallien puhdistusaineissa ja emaliseoksissa sulamislämpötilaa alentavana aineena. Dinatriumpyrofosfaatin E-koodi on E 450.

## Lähteet
Intrepido (D571)

**Intrepido** (runkonumero D571) oli Italian laivaston Impavido-luokan hävittäjä.

## Valmistus

Alus tilattiin 1959 Ansaldolta, missä köli laskettiin 16. toukokuuta 1959. Se laskettiin vesille 21. lokakuuta 1962 ja liitettiin laivastoon 28. heinäkuuta 1964.

## Palvelus
Alus modernisoitiin 1974-1975 ja sen Tartar-ohjukset vaihdettiin SM-1MR-ohjuksiin samalla kuin ne otettiin käyttöön muissakin Italian merivoimien aluksilla. Alus poistettiin alusluettelosta 31. elokuuta 1991.

## Lähteet
*

### Viitteet
Impavido (D570)

**Impavido** (runkonumero D570) oli Italian laivaston Impavido-luokan hävittäjä.

## Valmistus

Alus tilattiin 1957 Riva Trigososta Cantiere navale di Riva Trigosolta, missä köli laskettiin 10. kesäkuuta 1957. Se laskettiin vesille 25. toukokuuta 1962 ja liitettiin laivastoon 16. marraskuuta 1963.

## Palvelus
Alus modernisoitiin 1976-1977 ja sen RIM-24 Tartar -ohjukset vaihdettiin SM-1MR-ohjuksiin samalla kuin ne otettiin käyttöön muissakin Italian merivoimien aluksilla. Alus poistettiin alusluettelosta 30. kesäkuuta 1992.

## Lähteet

*

### Viitteet
Arpalahti (Suomusjärvi)

**Arpalahti** on kylä Suomusjärvellä Salossa. Arpalahti sijaitsee noin kymmenen kilometriä Suomusjärveltä etelään, lähellä Lohjan rajaa. 

Suomusjärven Arpalahden kylä mainitaan joissakin yhteyksissä 1464-luvulla, ja asustusta kylässä arvellaan olleen ainakin 1300-luvulla. Arpalahti, talo tai kylä, esiintyy vanhoissa kartoissa ja asiakirjoissa myös Arpalax tai Arpolax-nimisenä. Tämän arvellaan johtuneen aikaisemmasta kielihistoriasta tai ehkäpä asukkaiden alkuperästä. 

Pääosin metsää ja vesistöjä sisältävä Arpalahden tila sijoittuu monimuotoisen Enäjärven rantamille, miltei vanhoille Uudenmaan lääninrajoille. Arpalahden tila on ollut samalla suvulla jo ainakin vuodesta 1540-lähtien. Ensimmäinen tiedossa oleva Arpalahden isäntä on ollut Laurinpoika Gudmund (1. sukupolvi 1540 – 1564).

Salon seudun maakuntakaavassa Arpalahden tila mainitaan merkittävänä rakennetun ympäristön ryhmäkokonaisuutena.

## Lähteet

* Antti Karjalainen, Arpalahti, Omakustanne 2004.

### Viitteet
Tivi

**Tivi** (aiemmin Tietoviikko) on suomalaisen Alma Media Finlandin kustantama tietotekniikan ammattilaislehti. Sen toimitus on osa Kauppalehteä. 

Vuonna 2014 perustettu lehti syntyi kahden perinteikkään tietotekniikkalehden Tietokoneen ja Tietoviikon yhdistymisen seurauksena. Lehti kantaa Tietoviikolta periytyvää nimeä ja on painettuna Tietokoneen tapaan formaatiltaan aikakauslehti. Toimituksellisesti linja on lähempänä Tietoviikko-lehteä. Lehtien yhdistymisen seurauksena Tietoviikon ja Tietokone-lehden toimitukset yhdistyivät ja päällekkäisiä toimintoja karsittiin.

Kerran kuukaudessa ilmestyvä Tivi-lehti on suunnattu tietotekniikan ammattilaisille. Tivi on Tivian jäsenlehti. Lehden lisäksi lukijoita palvellaan tivi.fi-verkkopalvelulla, jossa julkaistaan uutisia ja blogeja.

Vuonna 2023 Tivi-lehden lukijamääräksi arvioitiin lukijaestimaatissa keskimäärin 28&nbsp;700 (paperilehti) ja 223&nbsp;800 (paperi+digi) lukijaa – edellisvuodesta laskua paperilla ja nousua digijakelussa.

Tivin toimitus tekee teknologiauutisia myös Kauppalehden printtilehteen ja verkkosivuille. Aiemmin Tivin ja Mikrobitin toimituksissa oli yhteisiä toimittajia. Aiemmin silloin vielä Talentumin omistamaa Tietoviikkoa tehtiin yhdessä MikroPC-lehden toimituksen kanssa. Tilanne muuttui vuonna 2024, kun Alma Media muutti toimitustensa organisaatiota.  

Nykyisin Tivi on ammattilaislehtenä Kauppalehden organisaatiossa ja Mikrobitti toimii kuluttajamediana Iltalehden organisaatiossa. Tivin vastaavana päätoimittaja on vuoden 2024 lopusta lähtien myös Kauppalehden päätoimittajana toimiva Riina Nevalainen.  

## Vakituiset avustajat
Tivi-lehden toimituksen lisäksi lehdellä on useita vakituisia avustajia, joista nimekkäimpiä ovat tietotekniikkakirjailija Petteri Järvinen ja tietotekniikkakirjailija, Valtorin riskienhallintajohtaja Kimmo Rousku. Lehdellä on myös paljon vaihtelevia avustajia.

## Lähteet
Lewis Fry Richardson

**Lewis Fry Richardson** (11. lokakuuta 1881 – 30. syyskuuta 1953) oli englantilainen matemaatikko, meteorologi, fyysikko ja psykologi, joka aloitti numeerisen säänennustamisen kehityksen.

Richardson kasvoi kveekariperheessä ja opiskeli Newcastlessa, Durhamissa ja Cambridgen yliopistossa.

Richardson kehitti ensimmäisenä sääennustamismenetelmän, jossa ratkottiin osittaisdifferentiaaliyhtälöitä pienten muutosten menetelmällä: laskemalla niiden ennustamista muutosnopeuksista lyhyen aika-askelen aikana tapahtuva muutos, ja käyttämällä tulosta uuden muutosnopeuslaskennan lähtötilanteena. Hän julkaisi menetelmän vuonna 1922 teoksessaan *Weather Prediction by Numerical Process*.

Kirjansa lisäksi hän tutki muita meteorologian osa-alueita, etenkin diffuusiota, ja kehitti Richardsonin luvuksi kutsutun alailmakehän turbulenttisuutta ja stabiilisuutta kuvaavan suureen. Se on dimensioton luku, joka ilmaisee potentiaalienergian ja kineettisen energian suhteen. Richardsonin turbulenssitutkimukset saivat nopeasti tunnustusta, mutta hänen numeerisia menetelmiään pidettiin epäonnistuneina. Myöhemmin on selvinnyt että niiden todentamiseen tarkoitetut kokeet epäonnistuivat huonojen lähtötietojen takia.

Richardson tutki myös sodan psykologiaa. Hän suoritti psykologian kanditutkinnon Lontoon University Collegessa vuonna 1929. Jäätyään eläkkeelle vuonna 1940 hän keskittyi sotimisen psykologian tutkimiseen.

## Lähteet

## Aiheesta muualla
* J.C.R. Hunt: Lewis Fry Richardson
Egyptin kuningas

**Egyptin kuningas** (), virallisesti **Egyptin kuningas, [[Nubia]]n, [[Anglo-egyptiläinen Sudan|Sudan]]in, [[Kordofan]]in ja [[Darfur]]in hallitsija**, oli Egyptin valtionpäämiehen vuosina 1922–1953 käyttämä arvonimi. Kun Yhdistynyt kuningaskunta antoi 28. helmikuuta 1922 yksipuolisen Egyptin itsenäisyysjulistuksen, joka lopetti siten sen protektoraatin Egyptissä, Egyptin sulttaani Fuad I antoi 15. maaliskuuta 1922 asetuksen, jolla hän otti käyttöön Egyptin kuninkaan arvonimen.

Kertoman mukaan arvonimen muutos johtui paitsi Egyptin uudesta itsenäistymisestä myös Fuad I:n halusta saada sama arvonimi kuin vastaperustettujen Hijazin, Syyrian ja Irakin kuningaskuntien hallitsijoilla. 

Toinen Egyptin kuninkaaksi nimetty monarkki oli Fuad I:n poika Farouk I, jonka arvonimi muutettiin **Egyptin ja Sudanin kuninkaaksi** lokakuussa 1951 wafdistisen hallituksen yksipuolisesti kumottua vuoden 1936 Englannin ja Egyptin välisen sopimuksen.

Monarkia lakkautettiin 18. kesäkuuta 1953 Egyptin vuoden 1952 vallankumouksen ja tasavallan perustamisen jälkeen. Kolmas kuningas, Egyptin alaikäinen Fuad II (Faroukin luoputtua vallasta vallankumouksen jälkeen), lähti maanpakoon Italiaan. Egyptin presidentti korvasi tämän aseman 18. kesäkuuta 1953.

Muinaisen Egyptin hallitsijoita voidaan kuvailla käyttämällä arvonimeä kuningas (käännös egyptiläisestä sanasta *nsw*) tai faarao. Koraanin Mooseksen tarina sisältää hänen vuorovaikutuksensa Egyptin hallitsijan, faaraon, kanssa (). Aikaisempi islamilainen Joosefin tarina viittaa Egyptin hallitsijaan kuninkaana ().

## Monarkkien luettelo

Lähde:

## Viitteet
Volter Putro

**Volter Ilmari Putro** (s. 1988) on suomalainen näyttelijä. Putro on valmistunut teatteritaiteen maisteriksi vuonna 2013 Pietarin valtiollisesta teatteritaideakatemiasta, jossa hän suoritti elokuva- ja draamateatterinäyttelijän tutkinnon. 

Putro on näytellyt muun muassa Lappeenrannan kaupunginteatterissa, Kansallisteatterissa, Aurinkoteatterissa ja Musiikkiteatteri Kapsäkissä. Vuodesta 2017 alkaen hänet on kiinnitetty Lappeenrannan kaupunginteatteriin.

Putro on voittanut Sahansoiton suomenmestaruuden vuosina 2015, 2017 ja 2024. Kilpailun järjestää vuosittain Vesannon Musiikinystävät ry.

## Lähteet

## Aiheesta muualla
* Volter Putron kotisivut
Joni Saarela

**Joni Kristian Saarela** (s. 8. huhtikuuta 1969 Kuusankoski) on suomalainen näyttelijä ja artesaani, hänellä on myös IV-asentajan koulutus.

Saarela on näytellyt muun muassa elokuvassa *[[Kohtalon kirja]]* ja televisiosarjassa *[[Ihana mies]]* sekä Kaija Koon musiikkivideossa ”Tinakenkätyttö” (1999) ja elokuvaohjaaja, käsikirjoittaja Elias Koskimiehen palkitussa musiikkivideolla ”I’ve Only Just Begun” (2012). Lisäksi hän on esiintynyt lukuisissa lyhytelokuvissa, muun muassa Vesa Kuosmasen ohjaamassa ja Eeva Putron yhdessä Kuosmasen kanssa käsikirjoittamassa lyhytelokuvassa *Closet*.  
Saarela on näytellyt Kuusankosken teatterissa, Anjalankosken teatterissa, Helsingin Ylioppilasteatterissa (*Kunniajäsen*), Teatteri Apollonissa, jonka hallituksen sihteerinä hän edelleen toimii, Kouvolan teatterissa, Koko-teatterissa, Myllyteatterissa ja omissa produktioissaan. Valtavirran tietoisuuteen hän nousi televisiosarjan *[[Salatut elämät]]* Rönkkönä (2014). Teatteritöiden lisäksi Saarela on tehnyt mallin töitä 2000-luvun vaihteessa.

Saarela on toteuttanut draamakasvatus työpajoja päivähoidon henkilöstölle ja vanhustyöntekijöille suunnattuja työpajoja teatteritaiteen keinoin yhdessä draamakouluttaja Kaisa Suhosen kanssa. Lisäksi hän on dramaturgi Jani Mannisen kanssa käsikirjoittanut Kaisa Suhosen tuottaman monologinäytelmän *Irtolainen*, joka perustuu Saarelan omakohtaiseen kokemukseen sydämensiirrosta. Irtolaista on esitetty useissa tilaisuuksissa eri puolilla Suomea. Saarela on toiminut myös äänisuunnittelijana muun muassa Rosa Liksomin käsikirjoittamassa Topi Mikkolan 65-vuotis juhlamonologissa Lapin punaiset hanget.
Saarela on suunnitellut ja ohjannut myös harrastajanäyttelijöille suunnattuja kokeellisia- ja tutkivia näyttelijäntyön kursseja. Kurssilla hän soveltaa perinteisten näyttelijäntyön metodien lisäksi itse kehittämiään tekniikoita.

Saarelalle myönnettiin  Sana ja Sävel maakunnat kohtaavat - katselmuksessa kunniakirja ja paras miesnäyttelijäpalkinto vuosina 1992 ja 1993. Vuosina 1993, 1995 ja 1997 hän osallistui Mikkelin Työväen näyttämöpäiville. Vuonna 1995 hän sai miespääosan kunniamaininnan.

1996 hän voitti omien runojen tulkinnalla Kouvolan "Irkkupubin" järjestämässä runokilpailussa pääpalkinnon (viikko Dublinissa). Saarela osallistui vuosina 1994 ja 1996 Seinäjoen harrastajateatterikesään. Vuonna 1994 hänet valittiin tilausuuden parhaaksi nuoreksi näyttelijäksi ja 1996 hän sai erityismaininnan. Saarela osallistui Seinäjoen harrastajateatterikesään myös Lauri Kontulan ohjaaman  Super-Helsinki prokkiksen kanssa (2007). Ryhmä sai tilaisuudessa kunniamaininnan.

## Lähteet
Cercospora malayensis

***Cercospora malayensis*** on sienilaji, jonka kuvasivat F. Stevens & Solheim 1931. Laji kuuluu sukuun Cercospora ja heimoon Mycosphaerellaceae. Alalajeja ei ole luetteloitu Catalogue of Lifeen.

## Lähteet
Aarne Salonen (näyttelijä)

**Aarne Matias Salonen** (18. helmikuuta 1900 Tampere – 24. elokuuta 1974 Helsinki) oli suomalainen näyttelijä, teatterinjohtaja, laulaja ja sanoittaja. Laulajana hän käytti myös taiteilijanimeä Matias Arne.

## Ura
### Teatteri ja elokuva
Tampereen teatterissa uransa aloittanut Salonen esiintyi myöhemmin myös useassa muussa teatterissa, kunnes vuonna 1926 siirtyi Anton Soinin tilalle Helsinkiin Sörnäisten Työväen Näyttämön johtajaksi. Samalla hän toimi myös näyttelijänä sekä ohjaajana. Vuonna 1927 Salonen kiinnitti Sörnäisten Työväen Teatteriin vasta 18-vuotiaan Tauno Palon, joka jatkoi teatterissa seuraavat viisi vuotta. Hänen mukaansa Salonen oli taitava ja innostunut teatteripersoona, jonka aikana harrastajapohjalta toiminut näyttämö otti ison askeleen eteenpäin. Salonen kuitenkin jätti lama-aikana vaikeassa taloudellisessa tilanteessa olleen Sörnäisten Työväen Teatterin keväällä 1930 ja siirtyi näyttelijäksi Porin Teatteriin. Myöhemmin 1940-luvulla Salonen teki useita pieniä elokuvarooleja. Pitkän ja tummanpuhuvan ulkonäkönsä vuoksi hän näytteli lähinnä konnan rooleja.

### Musiikki
Aarne Salonen tunnettiin myös laulajana, joka esiintyi muun muassa Dallapén ja Columbus-orkesterin solistina. Vuonna 1929 hän oli Urho Walkaman ohella toinen solisti Dallapén Berliiniin tekemällä levytysmatkalla, jolloin yhtye äänitti 50 Kansanorkesterin nimellä julkaistua kappaletta. Berliinin nauhoituksia on myöhemmin julkaistu muun muassa vuonna 2006 ilmestyneellä Dallapén kokoelmalla *[[Levytyksiä vuodelta 1929]]*. Iskelmien lisäksi Salonen levytti myös työväenlauluja, joista esimerkiksi *[[Köyhälistön marssi]]* on mukana Eteenpäin!-levymerkin vuoden 1970 kokoelmalla *[[Proletaarit nouskaa]]*. Hänen esittämäkseen on Suomen äänitearkistossa merkitty yhteensä 30 ja sanoittamakseen 12 laulua.  

## Filmografia
**[[VMV 6]]* (1936)
**[[Onni pyörii]]* (1942)
**[[August järjestää kaiken]]* (1942)
**[[Synnitön lankeemus]]* (1943)
**[[Nuoria ihmisiä]]* (1943)
**[[Herra ja ylhäisyys]]* (1944)
**[[Tähtireportterit tulevat]]* (1945)

## Lähteet
Ironic

**Ironic** on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan, *[[Jagged Little Pill]]* ja on yksi hänen tunnetuimpia kappaleita. Kappale julkaistiin 27. helmikuuta 1996 kolmantena singlenä kyseiseltä albumilta. Kappaleen on tehnyt Alanis Morissette yhdessä kappaleen tuottajan, Glen Ballardin kanssa. Kappaleen sanoitukset esittävät monia eri tilanteita, joiden sanotaan olevan "ironisia". Se onkin johtanut väittelyihin, joissa on pohdittu, että sopiiko mikään näistä tilanteista ironian hyväksyttyyn merkitykseen.

Kappale pääsi kärkeen Canadian RPM Top Singles -listalla ja pysyi siellä kuusi viikkoa. Se pääsi myös top 5:een Australiassa, Uudessa-Seelannissa ja Norjassa. Yhdysvalloissa kappale nousi neljänneksi 13. huhtikuuta 1996 ja on tällä hetkellä hänen parhaiten listasijoitettu singlensä US Billboard Hot 100 -listalla. Kappale voitti JUNO-palkinnon Vuoden singlestä ja sai kaksi Grammy-ehdokkuutta, jotka olivat "Vuoden levytys" ja "Vuoden lyhytmuotoinen musiikkivideo". Ranskalainen ohjaaja Stéphane Sednaoui kuvasi musiikkivideon. Videossa Morissette ajaa autoa talvisessa maisemassa. Hänellä on kyydissään kolme matkustajaa, joita hän myös itse esittää. MTV asetti videolle kuusi ehdokkuutta MTV Video Music Awardsissa vuonna 1996, joista se voitti kolme. Video on listattuna VH1:n "Greatest Music Videos" -listalla.

## Musiikkivideo

Musiikkivideon on ohjannut  Stéphanie Sednaoui. Videon alussa Morissette on huoltoasemalla ja kävelee autoonsa kahvikuppi kädessään. Sitten hän alkaa ajamaan autoa talvimaisemassa ja aloittaa ensimmäisen säkeistön laulamisen. Kertosäkeeseen tultaessa toinen Morissette tulee kuvaan. Hän on vihreässä villapaidassa ja istuu takapenkillä. Kun ensimmäinen kertosäe loppuu, kolmas Morissette tulee kuvaan. Hän on keltaisessa villapaidassa ja on myös takapenkillä. "Keltainen" Morissette laulaa ja syö samaan aikaan. Toisessa säkeistössä neljäs ja viimeinen Morissette tulee kuvaan. Hän on punaisessa villapaidassa istuen etupenkillä. Hän kiipeää ulos ikkunasta toisessa kertosäkeessä ja osuu melkein siltaan mutta hymyilee silti palatessaan istumaan. Sitten kamera palaa takaisin ajavaan Morissetteen, hän ottaa hatun pois päästään ja heittää sen takapenkille. Kun Morissette laulaa kappaleen outroa hän ajaa yhä autoa talvimaisemassa, kunnes auto hajoaa (mahdollisesti bensan loputtua, joka voi olla itsessään ironista, koska video alkoi huoltoasemalta). Morissette (joka ajoi autoa) nousee ulos autosta ja kaikki hänen "matkustajansa" ovat kadonneet.

## Kokoonpano

*Alanis Morissette — laulu, tuottaja, lauluntekijä
*Glen Ballard — tuottaja, lauluntekijä, piano
*Chris Chaney — akustinen bassokitara
* Chris Forgel — miksaus
*Taylor Hawkings —rummut
*Suzie Katayama — jouset
*Nick Lashley — akustinen kitara
*David Moncrieffe — apulaisteknikko
*Renato Petruzziello — teknikko
*Katia Popov — jouset
*Karie Prescott — jouset
*Michelle Richards — jouset
*Jesse Tobias — akustinen kitara

## Listasijoitukset

### Viikoittaiset listat

### Vuoden lopun listat

## Lähteet
### Viitteet
Bénéna

**Bénéna** on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 30 kilometriä Tominianista kaakkoon. Kunnassa on 17&nbsp;900 asukasta (vuonna 2009).

Bénénan kunnan pinta-ala on 495 neliökilometriä. Se rajoittuu etelässä Tominianin piirin Mandiakuyn, lännessä Sanékuyn ja Yasson sekä pohjoisessa Tominianin ja Koulan kuntiin ja idässä Burkina Fasoon.

Kuntaan kuuluu 26 kylää. Asukkaat ovat etupäässä boboja (bwa) ja markoja (dafing). Lisäksi on jonkin verran moseja, boloneja ja fulbeja. Vallitsevat uskonnot ovat kristinusko, animismi ja islam.

Seudun pääelinkeinot ovat maanviljely, karjanhoito ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä ja seesami. Kotieläimiä ovat lampaat, vuohet, aasit, naudat ja siipikarja. Naiset keräilevät hedelmiä metsistä. Lisäksi tehdään käsitöitä ja harjoitetaan pienimuotoista kaupankäyntiä. Bénénassa pidetään viikoittaiset markkinat.

Bénénan kautta kulkee Burkin Fasoon johtava maantie RN14. Palveluihin kuuluu kaksi julkista alakoulua ja yläkoulu, kahdeksan kyläkoulua, katolinen ala- ja yläkoulu sekä terveysasema.

## Lähteet
Bolonit

**Bolonit** tai **boronit** ovat mandelaista bolonin eli bokan kieltä puhuva etninen ryhmä Burkina Fason ja Malin rajaseudulla. Heidän kielensä on lähellä djulaa, ja toisinaan boloneja pidetään djuliin kuuluvana ryhmänä. Burkina Fasossa boloneja arvioidaan olevan 28&nbsp;000 ja Malissa 9&nbsp;300 henkeä.

Kansan pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, seesami ja maapähkinä. Myytäväksi kasvatetaan myös tupakkaa. Kotieläimiä ovat naudat, vuohet ja lampaat. Bolonit tunnetaan taidokkaista naamioistaan. He harjoittavat etupäässä perinteistä uskontoaan. Monet ovat muslimeja.

## Lähteet
Diora

**Diora** on maalaiskunta ja sen keskuskylä Ségoun alueen Tominianin piirissä Malissa. Se sijaitsee 75 kilometriä Tominianista maanteitse etelään. Kunnassa on 16&nbsp;000 asukasta (vuonna 2009).

Dioran kunta rajoittuu pohjoisessa Tominianin piirin Sanékuyn, idässä Mandiakuyn ja Mafounén, etelässä Sikasson alueen Yorosson piirin Koumbian ja lännessä Ségoun alueen Sanin piirin Wakin kuntiin. Kunnan alueella ei ole pysyviä vesistöjä.

Kuntaan kuuluu 16 kylää. Asukkaat ovat etupäässä boboja ja miniankoja. Uskontoja ovat kristinusko, animismi ja islam.

Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä, seesami ja puuvilla. Kotieläimiä ovat lampaat, vuohet, aasit, naudat, siipikarja ja siat. Palveluihin kuuluu kaksi julkista alakoulua ja yläkoulu, kuusi kyläkoulua, katolinen koulu ja kaksi terveysasemaa.

## Lähteet
Luettelo televisiosarjan True Detective jaksoista

*[[True Detective]]* on yhdysvaltalainen rikosdraamasarja, jonka on luonut Nic Pizzolatto. Sen ensimmäinen jakso esitettiin HBO-kanavalla 12. tammikuuta 2014.

## Yhteenveto


## Jaksot
### Ensimmäinen tuotantokausi (2014)

|}
### Toinen tuotantokausi (2015)

|}

### Kolmas tuotantokausi (2019)

|}
**Huomioita:**

## Lähteet
*''True Detective'' HBO.comissa 

### Viitteet

## Aiheesta muualla
*
Vera&John

**Vera&John** on keskuspaikkaansa Maltalla pitävä verkkokasino. Vera&Johnia ylläpitää Dumarca Gaming Ltd, jonka emoyhtiön Dumarca Holdings PLC:n Intertain Group Ltd osti vuonna 2015. Intertain Group Ltd on listattu Toronton pörssissä. Vera&John on Maltan peliviranomaisten ja Yhdistyneen kuningaskunnan uhkapelikomission lisensoima ja valvoma. Vera&John -verkkokasinon perusti Jörgen Nordlund, joka tunnetaan Unibetin 54 miljoonalla punnalla vuonna 2007 ostaman Maria Bingon perustamisesta.

## Lyhyt historiikki
* 2010 – Vera&John -kasino perustetaan lähinnä Skandinavian maiden pelimarkkinoita varten, ja sen valikoima koostuu Betsoftin, Microgamingin ja NYX Gamingin peleistä.
* 2011 – NetEntertainmentpelit lisättiin Vera&Johnin pelivalikoimaan.
* 2013 – Yggdrasil Gamingin pelit ovat saatavilla Vera&John -kasinolla.
* 2014 – Vera&John julkistaa olevansa ensimmäinen valvottu verkkokasino, joka hyväksyy Bitcoinien käytön peleissään. Bitcoinien käyttömahdollisuus kuitenkin poistetaan 3 kk myöhemmin.
* 2015 – Vera&Johnin ostaa Intertain Group Ltd, joka maksaa nettikasinosta jopa 89,1 milj.€.

## Lähteet

## Aiheesta muualla
* Viralliset kotisivut  (Maltan arvonta- ja peliviranomaisten valvomat)
* Tanskan kotisivut (Spillemyndighedenin valvomat)
* Yhdistyneen kuningaskunnan kotisivut (Yhdistyneen kuningaskunnan uhkapelikomission valvomat)
Saint-Denis (Italia)

**Saint-Denis** on kunta Italiassa Aostan laaksossa. Tämän pienen kunnan tunnus on sen alueella sijaitseva linna Castello di Cly.

## Aiheesta muualla

## Lähteet
Koula (Ségoun alue)

**Koula** on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 45 kilometriä Tominianista maanteitse itään. Kunnassa on 18&nbsp;100 asukasta (vuonna 2009).

Koulan kunta rajoittuu lounaassa Tominianin piirin Bénénan, lännessä Tominianin, luoteessa Fangasson ja koillisessa Lanfialan kuntiin sekä kaakossa Burkina Fasoon. Kunnan alueella ei ole pysyviä vesistöjä.

Kuntaan kuuluu 33 kylää. Asukkaat ovat etupäässä boboja ja markoja (dafing). Uskontoja ovat kristinusko, animismi ja islam.

Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä ja seesami. Kotieläimiä ovat lampaat, vuohet, aasit, naudat, siipikarja ja siat. Palveluihin kuuluvat kolme julkista alakoulua ja yläkoulu, kahdeksan kyläkoulua ja terveysasema.

## Lähteet
Jantso Jokelin

**Jantso Jokelin** (s. 1986) on suomalainen toimittaja, kirjailija ja muusikko. Hän on kirjoittanut muun muassa Helsingin Sanomiin, Aamulehteen, Imageen, Veikkauksen X-lehteen ja Nuoreen Voimaan.

Jokelin on valittu vuoden 2019 aikakauslehtitoimittajaksi. Hän on julkaissut esseekokoelmia ja tietokirjan huuliharpusta sekä suomentanut Jim Morrisonin lyriikkaa.** Hän on myös käsikirjoittanut televisiosarjoja *[[Putous]]* ja *[[YleLeaks]].* 

Jokelin on opiskellut folkloristiikkaa ja uskontotiedettä Turun yliopistossa.

Vuonna 2009 Jokelin sijoittui kolmanneksi maailman suurimmissa huuliharppukilpailuissa Saksan Trossingenissa. Hän on myös katusoiton Suomen mestari.

## Teokset
* 
* 
* *Keputabu. Latteliberaalien matka keskustalaiseen sielunmaisemaan* (yhdessä Mikko Gustafssonin kanssa). Sammakko, 2016. .
* *Gastonin leuka ja muita esseitä*. Sammakko, 2017. .
* 
* 

## Lähteet

## Aiheesta muualla
* Jantso Jokelin Tiedeykkönen-radio-ohjelmassa Yle Areena.
You Learn

”**You Learn**” on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan *[[Jagged Little Pill]]iltä*. Morissette teki kappaleen yhdessä Glen Ballardin kanssa, joka myös tuotti kappaleen. Kappale julkaistiin albumilta neljäntenä singlenä. Musiikillisesti ”You Learn” on rockvaikutteinen kappale, joka sisältää elementtejä alternatiivisesta rockista ja sen aikaisesta popmusiikista. Kappale sai yleisesti positiivisia arvioita musiikkikriitikoilta. Se ylsi top 20:een Australian, Kanadan, Uuden-Seelannin ja Yhdysvaltojen listoilla. Kappaleen sanoituksissa kerrotaan elämän huonojen päätöksien tärkeydestä selittäen, että nämä huonot päätökset voivat antaa arvokkaita opetuksia. Singlelle tehtiin myös musiikkivideo.

## Listasijoitukset
### Viikoittaiset listat

### Vuoden lopun listat

## Lähteet
### Viitteet
Ahveninen (Joensuu)

**Ahveninen** on noin sadan asukkaan kylä Joensuussa entisen Enon kunnan alueella. Ahvenisen kylästä on löydetty kivikautisia jäänteitä, joiden perusteella arvellaan, että kylässä on ollut asukkaita jo 8000-9000 vuotta sitten. Ahveninen sijaitsee noin 50 kilometrin päässä Joensuun ja Lieksan keskustasta. Ahvenisella sijaitsee vanha Ahvenisen Punainen talo, jossa myydään muun muassa käsitöitä, sekä järjestetään perinteisiä tapahtumia.

## Lähteet

## Aiheesta muualla
*Hirvonen, Mikko ym. (toim.): *Ahvenisen kylähistoriikki : Ahvenisen koulupiiri.* Ahvenisen kylätoimikunta, 1991.
Lanfiala

**Lanfiala** on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 50 kilometriä Tominianista koilliseen. Kunnassa on 9&nbsp;400 asukasta (vuonna 2009).

Lanfialan kunta rajoittuu lounaassa Tominianin piirin Koulan, lännessä Fangasson ja pohjoisessa Timissan kuntiin sekä kaakossa Burkina Fasoon. Alueella virtaa useita ajoittain kuivuvia jokia.

Kuntaan kuuluu 15 kylää. Asukkaat ovat etupäässä dogoneja, boboja, markoja (dafing), fulbeja ja belloja. Vallitsevat uskonnot ovat islam, kristinusko ja animismi.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra ja riisi. Kotieläimiä ovat naudat, lampaat ja vuohet. Lanfialassa pidetään viikoittaiset markkinat.

Kunnan liikenneyhteydet ovat heikot. Palveluihin kuuluvat koulut ja terveysasema.

## Lähteet
Jukka Mantere

**Jukka Kaarlo Kalevi Mantere** (s. 12. lokakuuta 1949) on suomalainen koripallovalmentaja ja kilpauransa päättänyt koripalloilija. Hän on toiminut muun muassa Suomen naisten maajoukkueen päävalmentajana ja päävalmentajana sekä miesten että naisten pääsarjoissa sekä Suomessa että Tanskassa.

Pelaajana Mantere edusti vuosina 1972–1975 Helsingin NMKY:tä. Hän kirjautti jokaisena kautena vain yhden ottelun, eikä niistä ole olemassa tarkempia tilastomerkintöjä.

## Valmennusura
### Seurajoukkueet

Mantere valmensi miesten pääsarjassa vuosina 1976–1979 Helsingin NMKY:tä.

Kaudella 2000–2001 Mantere toimi miesten pääsarjassa Lappeenrannan NMKY:n päävalmentajana. Syyskaudella 2001 Mantere toimi kaksi kuukautta Korihaiden päävalmentajana. Kesäkuussa 2003 Mantere teki 1+1-vuotisen sopimuksen tanskalaisen BK Skjold/Stevnsgade Basketin kanssa. Hän valmensi seurassa sekä miesten että naisten maan pääsarjoissa pelanneita edustusjoukkueita.

Kesällä 2011 Mantere rikkoi Delfin Basket -turnauksessa erotuomarin fyysistä koskemattomuutta ja sai Suomen Koripalloliitolta viiden kuukauden kilpailukiellon. Vuosina 2011–2013 Mantere toimi Keravan Kori-80:ssä, aluksi naisten pääsarjajoukkueen päävalmentajana ja sittemmin valmennuspäällikkönä. Talousvaikeuksista kärsinyt seura irtisanoi Mantereen huhtikuussa 2013.

Kesäkuussa 2015 Mantere teki kaksivuotisen valmentajasopimuksen I-divisioona B:ssä pelanneen Vaasan Salaman kanssa. Mantereen kontolle kuuluvat ensisijaisesti seuran valmennuspäällikkönä toimiminen, miesten edustusjoukkueen ja B-poikajoukkueen valmennus, junioritoiminnan kehittäminen ja valmentajakoulutus.

### Maajoukkueet

Suomen naisten koripallomaajoukkuetta Mantere valmensi päävalmentajana vuosina 1985–1987. Vuoden 1987 EM-kilpailuissa Mantereen valmentama Suomi sijoittui 12:nneksi eli viimeiseksi. Vuosi 1987 on yhä (2025) viimeisin kerta, kun Suomi on pelannut naisten EM- tai ylemmällä tasolla. Vuonna 2006 hän toimi miesten maajoukkueen apuvalmentajana ja vuosina 2007–2008 naisten maajoukkueen apuvalmentajana. Lisäksi Mantere toimi myös sekä miesten että naisten haastajamaajoukkueiden apuvalmentajana ja 18-vuotiaiden tyttöjen maajoukkueen päävalmentajana.

## Lähteet
* Jukka Mantere  baskethotel.com
* Maajoukkuevalmentajatilastot  Suomen Koripalloliitto

### Viitteet
Ahmed Abdi Godane

**Ahmed Abdi Godane** (10. heinäkuuta 1977 – 1. syyskuuta 2014) oli somalialaisen al-Shabaab-terroristijärjestön entinen johtaja. Godanen johdolla järjestö teki esimerkiksi ensimmäiset iskunsa Somalian ulkopuolella ja näihin iskuihin lukeutui Westgate-ostoskeskuksen verilöyly 2013. Godane sai surmansa Yhdysvaltojen tekemässä ilmaiskussa syyskuussa 2014.

## Elämäkerta
Godane vietti ilmeisesti lapsuutensa orpokodissa ja hänen setänsä oli alkoholisti. Hänen onnistui kuitenkin saada tukiraha islamin opiskeluihin Sudanissa ja Pakistanissa, joissa ollessaan hän omaksui jihadistisen ideologian 1990-luvulla. Hänen epäillään ylittäneen Pakistanin ja Afganistanin vastaisen rajan ja saaneen Afganistanissa koulutusta al-Qaidalta.

Godanen edeltäjän Aden Hashi Ayron kuoltua Yhdysvaltojen ilmaiskussa Etelä-Somaliassa Godane nousi al-Shabaabin johtoon. Godanen nousua järjestön johtoon voidaan pitää yllättävänä, sillä hän oli syntynyt Somalimaalla eikä hänellä ole näin klaanisiteitä etelään, jossa al-Shabaab pääasiallisesti toimi. Järjestön johtajan roolissa hän oli ensimmäistä kertaa julkisuuden keskipisteenä, kun hänet tuomittiin kuolemaan YK:n rakennukseen ja Etiopian lähetystöön Somalimaan pääkaupunki Hargeisassa tehdyistä pommi-iskuista. Ennen tuomion langettamista Godane oli ollut jonkin aikaa viranomaisten pidättämänä, mutta hänet oli päästetty vapaaksi. Godanella oli ilmeisesti läheiset suhteet al-Qaidan johtoon ja hän esiintyi esimerkiksi videoilla Ayman al-Zawahirin kanssa. Vuonna 2009 Godanen johtama al-Shabaabista tuli al-Qaidan alainen järjestö. Samalla järjestö alkoi suunnitella iskuja myös Somalian ulkopuolella.

Vuonna 2010 al-Shabaab teki pommi-iskun Ugandan pääkaupunki Kampalassa, jossa kuoli 78 jalkapallon maailmanmestaruuskisoja seurannutta henkilöä. Ugandan isku oli ensimmäinen al-Shabaabin ulkomailla tekemä. Vuonna 2013 vähintään 67 henkilöä kuoli Westgate-ostoskeskuksen verilöylyssä Kenian Nairobissa. Ulkomailla tehtyjen iskujen lisäksi Godane hyökkäsi myös kilpailijoitaan vastaan al-Shabaabin sisällä. Surmansa sai esimerkiksi yhdysvaltalaistaustainen jihadisti Omar Hammami. Joidenkin al-Shabaabin jäsenten tiedetään valittaneen Godanen toimista al-Qaidan johtaja al-Zawahirille.

Yhdysvallat oli vuonna 2012 asettanut Godanen surmaamiseen tai vangitsemiseen johtaville tiedoille 7 miljoonan dollarin palkkion. Godanen uskotaan myös toimillaan luoneen itselleen lukuisia vihollisia järjestönsä sisällä ja he olivat valmiita antamaan näitä tietoja Yhdysvalloille. Godane sai surmansa ilmaiskussa, jonka Yhdysvallat teki Shabeellaha Hoosen alueella kulkenutta saattuetta vastaan 1. syyskuuta 2014.

## Lähteet
Yulin (Guangxi)

**Yulin** (, ent. , ) on prefektuuritason kaupunki Kiinan kansantasavallan Guangxin autonomisen alueen kaakkoisosassa, linnuntietä vajaa 190 kilometriä maakuntakeskus Nanningista itään. Vuonna 2010 Yulinin asukasluku oli 5,487 miljoonaa ja pinta-ala 12&nbsp;828 neliökilometriä.

Yulin rajoittuu idässä Maomingin, etelässä Zhanjiangin ja Beihain, lännessä Qinzhoun, sekä pohjoisessa Guigangin ja Wuzhoun prefektuuritason kaupunkeihin.

Piirikuntatasolla kaupunki jakautuu seuraavasti (numerointi kuten kuvassa):

;Kaupunkipiirit (1)
1. Yuzhou (sis. Fumian, 玉州区), 1&nbsp;056&nbsp;743 as.
;Piirikuntatason kaupunki (1)
2. Beiliu (北流市), 1&nbsp;132&nbsp;216 as.
;Piirikunnat (4)
3. Xingye (兴业县), 560&nbsp;394 as.
4. Rongin piirikunta *tai* Rongxian (容县), 633&nbsp;139 as.
5. Luchuan (陆川县), 762&nbsp;372 as.
6. Bobai (博白县), 1&nbsp;342&nbsp;504 as.

Paikallista elintarviketarjontaa edustavat muun muassa longaani, jakkihedelmä (intianleipäpuun hedelmä) sekä useiden kiinalaistenkin asiantuntijoiden laittomana pitämät "perinteiset", kesäpäivänseisauksen aikaan järjestetyt koiranlihafestivaalit. Pääosa koiranlihasta on peräisin mustasta pörssistä ja osa varastetuista koirista. Vuonna 2014 maassa ei ollut yhtään koiranlihatilaa tai koiranlihan käsittelyyn hyväksyttyä teurastamoa eikä koiria pidetty säädösten mukaan karanteenissa ennen teurastusta; vahvan viinan kanssa syötävästä festivaalilihan hygieniasta ei voi asiantuntijoiden varmistua. Arvion mukaan yli 10 000 koiraa tapetaan Yulinin festivaalin aikana ruuaksi vuosittain.

## Lähteet

## Aiheesta muualla

*Yulin City Overview   (51766.com)
*Yulin City Information (erityisesti talouspainotus)  (chinaknowledge.com)
*China Postal Code: Guangxi Province (prefektuuri ja piirikuntataso)  (youbianku.com)
*
*Dog Days of Yulin - Part 1 (video, jatkuu osalla 2, amerikkalainen nuorisomediakanava Vice.com)  (vice.com)
Daniel Sackheim

**Daniel Sackheim** on yhdysvaltalainen televisio- ja elokuvaohjaaja sekä tuottaja. Hän on työskennellyt muun muassa televisiosarjoissa *[[Salaiset kansiot]]*, *[[Kova laki]]*, *[[House (televisiosarja)|House]]* ja *[[NYPD Blue]]*. Vuodesta 2013 lähtien hän on tuottanut ja ohjannut sarjassa *[[Americans]]*.

## Aiheesta muualla
*
Joe Napolitano

**Joseph Ralph "Joe" Napolitano** (22. marraskuuta 1948 Brooklyn, New York – 23. heinäkuuta 2016 Los Angeles, Kalifornia) oli yhdysvaltalainen televisio-ohjaaja, joka työskenteli muun muassa televisiosarjoissa *[[Aikahyppy]]*, *[[Salaiset kansiot]]* ja *[[Kunnian miehet (televisiosarja)|Kunnian miehet]]*.

## Lähteet

## Aiheesta muualla
*
Rob Bowman

**Rob Bowman** (s. 15. toukokuuta 1960) on yhdysvaltalainen televisio- ja elokuvaohjaaja sekä tuottaja. Hän on työskennellyt muun muassa televisiosarjoissa *[[Star Trek – uusi sukupolvi]]*, *[[Salaiset kansiot]]* ja *[[Castle (televisiosarja)|Castle]]*. Hän on ohjannut elokuvat *[[X-Files – taistelu tulevaisuudesta]]* (1998), *[[Tulen valtakunta]]* (2002) ja *[[Elektra (vuoden 2005 elokuva)|Elektra]]* (2005).

## Aiheesta muualla
*
Campeonato Brasileiro de Futebol Americano

**Campeonato Brasileiro de Futebol Americano** on amerikkalaisen jalkapallon pääsarja Brasiliassa. Sarjaa on nykymuodossaan pelattu vuodesta 2012 lähtien. Sarjassa pelaa osavaltioiden paikallissarjojen parhaat joukkueet, jotka on jaettu neljään lohkoon. Superliga Nacionalia ylläpitää Brasilian lajiliitto.

Brasilian ensimmäinen amerikkalaisen jalkapallon sarja *Torneio Touchdown* perustettiin vuonna 2009. Seuraavana vuonna kahdeksan joukkuetta erosi sarjasta ja perusti oman *Liga Brasileira de Futebol Americano* -sarjan. Brasialian lajiliitto otti sarjan haltuunsa vuonna 2012 ja sen uudeksi nimeksi tuli *Campeonato Brasileiro de Futebol Americano*. Vuonna 2014 sarja otti käyttöön nimen *Superliga Nacional*. Torneio Touchdownia pelattiin maan pääsarjan rinnalla vuoteen 2015, jonka jälkeen sarjan joukkueet liittyivät kansalliseen pääsarjaan. Vuonna 2017 sarja otti käyttöön nykyisen nimensä.

## Mestarit
*2018: Galo FA 
*2017: Sada Cruzeiro
*2016: Timbó Rex
*2015: João Pessoa Espectros
*2014: Coritiba Crocodiles
*2013: Coritiba Crocodiles
*2012: Cuiabá Arsenal

## Lähteet
Judo Euroopan kisoissa 2015

**Euroopan kisojen 2015** judo kilpailtiin Heydar Aliyev Arenalla Bakussa 25.–28.6.2015. Kilpailut toimivat samalla judon Euroopan-mestaruuskilpailuina, joten mitalistit ovat myös Euroopan-mestaruuskilpailujen mitalisteja.

## Mitalistit
Lähde: Baku2015.com
### Miehet

### Naiset

## Lähteet

## Aiheesta muualla
Sagi Muki

**Sagi Muki** (; s. 17. toukokuuta 1992 Netanya) on israelilainen judon olympia­mitalisti sekä maailman- ja Euroopan-mestari.

## Ura

Muki voitti 81&nbsp;kilo­gramman painoluokan maailman­mestaruuden Tokiossa 2019 voitettuaan loppuottelussa Belgian Matthias Cassen. Bakun Euroopan kisoissa 2015 hän voitti kultaa 73&nbsp;kilogramman sarjassa kukistettuaan loppuottelussa georgialaisen Nugzar Tatalašvilin. Hän voitti 81&nbsp;kilogramman sarjan Euroopan-mestaruuden Tel Avivissa 2018, jossa voitti finaalissa belgialaisen Sami Chouchin. Hän saavutti samassa sarjassa EM-pronssia Lissabonissa 2021. Budapestin EM-kilpailuissa 2013 ja Astanan MM-kilpailuissa 2015 hän oli 73&nbsp;kilogramman painoluokassa seitsemäs. Hän sai alle 20-vuotiaiden EM-kilpailuissa pronssia 2011. Hän sijoittui viidenneksi Rio de Janeiron olympialaisissa 2016.

Vuodelle 2021 siirretyissä Tokion olympialaisissa Muki oli mukana Israelin judo­joukkueessa, joka voitti sekajoukkuekilpailun pronssia. Hän osallistui myös 81&nbsp;kilogramman sarjaan, jossa hän sijoittui yhdeksänneksi. Hän saavutti Taškentin MM-kilpailuissa 2022 pronssia sekajoukkuekilpailussa. Dohan MM-kilpailuissa 2023 ja Zagrebin EM-kilpailuissa 2024 hän oli 81-kiloisissa viides.

Muki on saavuttanut Masters-, Grand Slam- ja Grand Prix -kilpailuissa yhdeksän turnausvoittoa, viisi kakkossijaa ja kahdeksan kolmossijaa. Maailmancupeissa ja Continental Open -kilpailuissa hänellä on kolme turnausvoittoa, yksi kakkossija ja kaksi kolmossijaa. Hän on voittanut aikuisten sarjassa kaksi Israelin-mestaruutta.

Mukia valmentaa Oren Smadja.

## Lähteet

## Aiheesta muualla

* Sagi Muki International Judo Federation 
*
Mafouné

**Mafouné** on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 90 kilometriä Tominianista kaakkoon. Kunnassa on 23&nbsp;300 asukasta (vuonna 2009).

Mafounén kunta rajoittuu lännessä Tominianin piirin Dioran ja pohjoisessa Mandiakuyn kuntiin, lounaassa Sikasson alueen Yorosson piirin Koumbian kuntaan sekä idässä ja kaakossa Burkina Fasoon.

Kuntaan kuuluu 29 kylää. Asukkaat ovat etupäässä boboja. Vallitsevat uskonnot ovat kristinusko ja animismi.

Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatettavat maapähkinä, puuvilla ja seesami. Kotieläimiä ovat lampaat, vuohet, aasit, naudat, siipikarja ja siat. Mafounéssa ja Lohanissa pidetään viikoittaiset markkinat.

Palveluihin kuuluvat kolme julkista ala- ja kaksi yläkoulua, kahdeksan kyläkoulua ja kaksi terveysasemaa.

## Lähteet